**`**

**Национална пътна карта**

**за изпълнение на задълженията на Република България по Решение (ЕС) 2017/899 на Европейския парламент и на Съвета от 17 май 2017 г. за използването на радиочестотна лента 470-790 МНz в Съюза**

|  |  |  |
| --- | --- | --- |
| № | Съдържание | Страница |
| I. | Общи положения | 2 |
| II. | Цели | 5 |
| III. | Настоящо използване на обхват 700 МНz | 5 |
| 1. | Използване на обхват 700 МНz за граждански нужди | 5 |
| 2. | Използване на обхват 700 МНz за нуждите на Министерството на отбраната | 7 |
| IV. | Бъдещо разпределение на обхват 700 МНz по приложения, което следва да бъде отразено в Националния план за разпределение на радиочестотния спектър | 7 |
| V. | Нов честотен план за наземна цифрова телевизия в радиочестотна лента 470 - 694 МНz | 8 |
| VI. | Параметри и конфигурация на мрежите за наземна цифрова телевизия | 9 |
| VII. | Национален план и график („национална пътна карта") за изпълнение на задълженията по Решение (ЕС) 2017/899 | 10 |
| 1. | Дейности по освобождаване на радиочестотен спектър в обхват 700 МНz, използван за наземна цифрова телевизия | 10 |
| 2. | Изменение на разрешението на НУРТС "ДИДЖИТЪЛ" ЕАД | 11 |
| 3. | Изменение на Националния план за разпределение на радиочестотния спектър (НПРРЧС) | 11 |
| 4. | Изменение на подзаконови актове, свързани с предоставянето за ползване на радиочестотна лента 470-790 МНz | 12 |
| 5. | Дейности по освобождаване на радиочестотен спектър в обхват 700 МНz, определен за национална сигурност | 12 |
| 6. | Стартиране на дейността по подготовка провеждането на състезателни процедури за предоставяне на радиочестотен спектър от обхват 700 МНz, за наземните мрежи, позволяващи предоставянето на електронни съобщителни услуги | 13 |
| 7. | Други дейности | 13 |
|  | Времеви график за изпълнение на дейностите по предоставяне на радиочестотната лента 694 - 790 МНz за наземни системи, позволяващи предоставяне на безжични широколентови електронни съобщителни услуги - „Националната пътна карта“ | 14 |

**I. Общи положения**

Глобалното развитие на пазара на електронни съобщения е пряко свързано с въвеждането на нови технологии, задоволяващи потребностите на бизнеса и населението от съвременни, технологично ефективни и качествени съобщителни и информационни услуги на достъпни цени, изискващи наличието на достатъчен хармонизиран честотен ресурс. Налице е тенденция на постоянен растеж на безжичния пренос на данни. Задоволяването на нарастващите нужди от радиочестотен спектър за безжична свързаност се ограничава от липсата на свободен честотен ресурс за нови приложения. В тази връзка повечето от разискваните въпроси и взетите решения по време на последните три Световни конференции по радиосъобщенията (през 2007 г., 2012 г. и 2015 г.) на Международния съюз по далекосъобщения (МСД) целяха осигуряване, на допълнителен радиочестотен ресурс, най-вече за развитие на мобилните комуникации.

В плана за наземно, цифрово радиоразпръскване на телевизионни сигнали (план Женева 2006) радиочестотна лента 470 - 862 МНz, която включва 49 телевизионни канали, е определена за DVB-Т. На Световната конференция по радиосъобщения през 2007 г. (WRС-07) радиочестотна лента 790 - 862 МНz (обхват 800 МНz, Първи цифров дивидент) беше определена за подвижна, с изключение на въздушна подвижна радиослужба и за радиоразпръскване. За регион 1, който включва Съюза, с решенията на Световната конференция по радиосъобщения през 2015 г. (WRС-15) радиочестотната лента 694 - 790 МНz (обхват 700 МНz, Втори цифров дивидент) е разпределена за радиослужба „радиоразпръскване" и „подвижна с изключение на въздушна подвижна радиослужба" на съвместна първична основа. Радиочестотната лента 470 - 694 МНz (наричана по-долу „радиочестотна лента под 700 МНz”) остава разпределена изключително за радиоразпръскване, на първична основа, и за използване от безжично звукотехническо оборудване за РМSЕ, на вторична основа.

Предвид значителното намаляване на честотния ресурс за радиоразпръскване, от 49 на 28 канала, се наложи оптимизиране и препланиране на мрежите за DVB-Т в Европа.

Въпросите за осигуряване на достатъчен радиочестотен спектър за развитие на мобилни комуникации от ново поколение са във фокуса на изследванията, анализите и приетите решения в Европейския съюз. В многогодишната програма за политиката в областта на радиочестотния спектър, приета с Решение № 243/2012/ЕС, Европейският парламент и Съветът поставиха като цели определянето до 2015 г. на поне 1 200 МНz подходящ радиочестотен спектър за безжични широколентови електронни съобщителни услуги в Съюза и подкрепата за по-нататъшното развитие на иновативни радиоразпръсквателни услуги, чрез осигуряване на достатъчно радиочестотен спектър за предоставяне на такива услуги. Следвайки световните тенденции, Европейският съюз се насочва към създаване на благоприятна среда за внедряване на мрежи от пето поколение (5G), което ще постави Съюза в центъра на иновациите и ще увеличи максимално потенциала за растеж на цифровата икономика. От своя страна цифровата икономика в Съюза изисква осигуряването на свързаност за електронен достъп до услуги на широк кръг потребители в отделните държави на територията на Европейския съюз, независимо от географското им положение - в големи градове или в отдалечени, слабо населени райони. В тази връзка, по отношение на радиочестотния спектър, като ключов елемент е определен обхват 700 МНz (694 - 790 МНz) и радиочестотната лента под 700 МНz (470 - 694 МНz). Като цяло, радиочестотната лента 470 - 790 МНz е ценен актив за икономически ефективното разгръщане на безжични мрежи с универсално покритие в сгради и на открито.

В съобщение от 6 май 2015 г. „Стратегия за цифров единен пазар за Европа”, Европейската комисия изтъкна значението на радиочестотната лента 694 - 790 МНz за предоставянето на широколентови услуги в слабо населени селски райони, с цел осигуряване на достъп и свързаност, като подчерта необходимостта от координирано освобождаване на тази радиочестотна лента. Посочва се необходимостта от съобразяване със специфичните потребности от радиоразпръсквателни услуги. Намаляването на цифровото разделение е важен аспект, който трябва да се превърне в приоритет, без да се създават нови разделения, когато ползвателите възприемат нови технологии.

В своя резолюция „Към Акт за единния цифров пазар" от 19 януари 2016 г., Европейският парламент напомни на държавите членки за техния ангажимент за постигане до 2020 г. на пълно въвеждане най-малко на минимална целева скорост от 30 Мbps. Посочи, че радиочестотният спектър е ресурс с критично значение за вътрешния пазар на безжични широколентови комуникации и е от основно значение за бъдещата конкурентоспособност на Съюза.

Някои държави членки вече са започнали или завършили на национално равнище процеса по разрешаване използването на радиочестотната лента 700 МНz за двупосочни наземни безжични широколентови електронни съобщителни услуги. За бъдещото използване на радиочестотната лента 700 МНz е необходим съгласуван подход, които следва да осигурява регулаторна предвидимост, да уравновесява различията, в държавите членки с целите на единния цифров пазар и да насърчава водещата позиция на Европа по отношение на промените в областта на технологиите в международен план. В този контекст държавите членки следва своевременно да променят използването на радиочестотната лента 700 МНz в съответствие с правото на Съюза.

За осигуряване на координиран подход при използването на радиочестотната лента 470 - 790 МНz в Съюза в съответствие с общи цели, предвид неговия обхват и последици, в съответствие с принципите на субсидиарност и пропорционалност, уредени в член 5 от Договора за Европейския съюз, на 17 май 2017 г. бе прието Решение (ЕС) 2017/899 на Европейския парламент и на Съвета за използването на радиочестотна лента 470 - 790 МНz в Съюза.

Решението предвижда най-късно към 30 юни 2020 г. държавите членки да допуснат използването на радиочестотната лента 694 - 790 МНz (обхват 700 МНz) за наземни системи, позволяващи предоставяне на безжични широколентови електронни съобщителни услуги, само при спазване на хармонизирани технически условия, определени в Решение (ЕС) 2016/687 относно хармонизирането на радиочестотна лента 694 - 790 МНz за наземни системи, позволяващи предоставянето на безжични широколентови електронни съобщителни услуги, и за гъвкава национална употреба*.* Съгласно разпоредбите на това решение, държавите-членки следва да определят радиочестотни ленти 703 - 733 МНz и 758 - 788 МНz за наземни мрежи, позволяващи предоставяне на електронни съобщителни услуги. В зависимост от националните си особености, държавите-членки могат да определят останалата част от обхват 700 МНz за наземни мрежи, позволяващи предоставяне на електронни съобщителни услуги с работен режим само предаване от базова станция („само в права посока"); безжично аудио оборудване за подготовка на програми и специални прояви (РМSЕ); широколентови приложения за мрежите за обществена безопасност, защита на населението и реакция при бедствия (Public Protection and Disaster Relief – РРDR) или радиовръзка между машини (М2М).

Държавите членки се задължават да осигурят наличността на радиочестотната лента 470 - 694 МНz (радиочестотна лента под 700 МНz) най-малко до 2030 г. за наземно предоставяне на радиоразпръсквателни услуги, включително безплатна телевизия, и за използване от безжично звукотехническо оборудване за РМSЕ, въз основа на националните потребности, като същевременно вземат предвид принципа за технологичната неутралност. Държавите членки следва да гарантират, че всяко друго използване на радиочестотната лента под 700 МНz на тяхната територия е съвместимо с националните потребности по отношение на радиоразпръскването в съответната държава членка и не причинява вредни радиосмущения, нито изисква защита от наземното предоставяне на радиоразпръсквателни услуги в съседна държава членка.

**П. Цели**

За осигуряване на координиран подход при използването на радиочестотната лента 470 - 790 МНz в Съюза и прилагане разпоредбите на Решение (ЕС) 2017/899, за Р. България се определят следните общите цели:

1. Определяне на бъдещото разпределение на радиочестотния спектър в обхват 700 МНz;

2. Освобождаване на обхват 700 МНz от цифрова телевизия;

3. Освобождаване на обхват 700 МНz от Министерство на отбраната;

4. Определяне на новите условия за наземна цифрова телевизия.

**III. Настоящо използване на обхват 700 МНz**

В Националния план за разпределение на радиочестотния спектър обхват 700 МНz е определен за използване за граждански нужди и за нуждите на националната сигурност. Предвидена е възможност определени радиочестотни ленти да се предоставят за наземно цифрово телевизионно радиоразпръскване (DVB-Т) само в отделни райони на страната и то след съгласуване с Министерството на отбраната.

***1. Използване на обхват*** *700* ***МНг за граждански нужди***

В Плана за въвеждане на наземно цифрово телевизионно радиоразпръскване (DVB-Т) в Република България, в обхват 700 МНz, е предвидена възможност за 9 телевизионни канала за 20 зони на покритие, както следва:

**•** *49 канал* за зони Видин, Русе, Бургас и Смолян;

• *50 канал* за зони Варна и Стара Загора;

• *51 канал* за зони Плевен и Шумен;

• *52 канал* за зони София и Шумен;

• *53 канал* за зони Видин и София;

• 55 *канал* за зони Бургас и Смолян;

• 57 *канал* за зони Плевен и Смолян;

• *58 канал* за зони Русе и Смолян;

• *60 канал* за зони Варна и Кърджали.

Съгласно Плана за въвеждане на наземно цифрово телевизионно радиоразпръскване (DVВ-Т) в Република България, параметрите на конфигурацията на DVВ-Т мрежите при МРЕG-4 кодиран цифров поток са следните:

|  |  |
| --- | --- |
| Ширина на канала | 8МНz |
| Режим | 8к |
| Защитен интервал. | 1/4 |
| Кодово отношение | 2/3 |
| Модулация | 64 QАМ |
| Вероятност на покритие по място | 95% |
| Скорост на трансп. Поток | 19,91 Мbps |

Към настоящия момент дейност осъществяват „НУРТС ДИДЖИТЪЛ” ЕАД чрез едно разрешение за две мрежи за наземна цифрова телевизия с национален обхват, със срок на действие до 09.06.2024 г. и „НУРТС БЪЛГАРИЯ” ЕАД чрез едно разрешение за мрежа за наземна цифрова телевизия за територията на град София със срок на действие до 26.05.2027 г . С разрешението на „НУРТС ДИДЖИТЪЛ" ЕАД са предоставени следните честотни канали:

|  |  |  |  |
| --- | --- | --- | --- |
| № | Име на зоната | *I-ва мрежа*  *(над 85% покритие по население)* | *II-ра мрежа (над 95% покритие по население)* |
| 1 | Видин | 32 | 49 |
| 2 | Плевен | 51 | *57* |
| 3 | Русе | 26 | 49 |
| 4 | Шумен | 28 | 40 |
| 5 | Варна | 22 | 29 |
| 6 | Бургас | 42 | 49 |
| 7 | Стара Загора | 22 | 37 |
| 8 | Кърджали | 26 | 42 |
| 9 | Пловдив | 25 | 35 |
| 10 | Смолян | 34 | 49 |
| 11 | София | 23 | 40 |
| 12 | Благоевград | 31 | 29 |

Канали 49-ти, 51-ви и 57-ми са от обхват 700 МHz.

Към 31.12.2017 г. „НУРТС ДИДЖИТЪЛ” ЕАД експлоатира само мрежата с над 95% покритие по население. Чрез тази мрежа се разпространяват програмите на БЪЛГАРСКАТА НАЦИОНАЛНА ТЕЛЕВИЗИЯ (БНТ) - „БНТ 1“, „БНТ 2“ и „БНТ НD“, както и програми „БТВ“, „НОВА“ и „БЪЛГАРИЯ ОН ЕР“.

Втората мрежа, осигуряваща покритие по население над 85%, практически не се използва. Предвидена е за разпространение на програми, наложени на мултиплекс операторите със Закона за радиото и телевизията (ЗРТ) като задължение „must-саггу“. В същото време предприятията, произвеждащи съдържание, нямаха задължението да предоставят за качване на мултиплексите своите програми („must-offer"). В тази връзка се оказа, че броят на предлаганите програми зависи от търговските преговори между мултиплекс оператора и предприятията, предлагащи програмно съдържание. Предвид това много телевизионни оператори счетоха за нерентабилно да качат програмите си на мултиплексите. С цел да не се блокира неизползван радиочестотен спектър е целесъобразно да се преразгледа обхвата на задължението „must-саггу“.

На „НУРТС БЪЛГАРИЯ" ЕАД е предоставен 27-ми канал, който не е от втори цифров дивидент. Чрез тази мрежа се разпространяват програмите на „БЪЛГАРИЯ ОН ЕР”, „Fоlklог ТV”, „Канал 3”, „Телевизия Европа“ и „The Voice ТV”.

***2. Използване на обхват 700 МНz за нуждите на Министерството на отбраната***

Радиочестотните ленти 726 - 758 МНz (от 53 до 56 ТВ канали) и 766 - 790 МНz (от 58 до 60 ТВ канали) се използват от Министерство на отбраната (МО) за системи за навигация на военни въздухоплавателни средства. Изключение правят 5 канала, които могат да се ползват за DVВ-Т в определени зони на обслужване (53 канал за зони Видин, София и Варна-град, 55 канал за зони Бургас, Смолян и София-град, 56 канал за зона Шумен, 58 канал за зони Русе и Смолян и 60 канал за зони Варна и Кърджали).

В МО се планира да се проведат дейности за освобождаване на използваните честоти в обхват 700 МНz и се анализира възможността за решаване на проблема с радиочестотния спектър за наземна цифрова телевизия в радиочестотна лента под 700 МНz. Един от пътищата за пълно освобождаване на обхват 700 МНz е модернизация на бордовото оборудване на военните самолети, произведени в бившия Съветски съюз. Тази дейност е свързана със значителни финансови средства.

**IV. Бъдещо разпределение на обхват 700 МНz по приложения, което следва да бъде отразено в Националния план за разпределение на радиочестотния спектър.**

България ще запази най-малко до 2030 г. радиочестотната лента под 700 МНz за наземно предоставяне на радиоразпръсквателни услуги, включително безплатна телевизия, и за използване от безжично звукотехническо оборудване за РМSЕ, въз основа на националните потребности, като същевременно вземат предвид принципа за технологичната неутралност.

За изпълнение на изискванията на Решение (ЕС) 2017/899 са направени анализи, според които възможностите на страната са както следва:

- осигуряване на честотен ресурс от 2х20 МНz (ленти 703 - 723 МНz и 758 - 778 МНz). По този начин в обхват 700 МНz от възможните 6 дуплексни ленти от по 5 МНz, съгласно разпределението на честотните блокове в приложението на Решение (ЕС) 2016/687, за наземни мрежи, позволяващи предоставяне на електронни съобщителни услуги с дуплексен режим на работа могат да бъдат осигурени 4 дуплексни ленти по 5 МНz (2х20 МНz);

- осигуряване на радиочестотен спектър от 2х5 МНz (698-703 МНz и 753-758 МНz) зашироколентовите PPDR мрежи в обхват 700 МНz (за РРDR).

След освобождаване на радиочестотен спектър от цифровата телевизия и от МО (ленти 753 - 758 MHz и 766 - 778 MHz), отчитайки необходимостта от осигуряване и на радиочестотен спектър за PPDR мрежи, разпределението на радиочестотния спектър в обхват 700 MHz е следното:

|  |  |  |  |  |  |  |  |
| --- | --- | --- | --- | --- | --- | --- | --- |
| **694-698** | **698-703** | **703-723** | **723-726** | **726-753** | **753-758** | **758-778** | **778-791** |
| **Защитна лента** | **PPDR**  **uplink** | **Широколентови мрежи**  **Uplink** | **Граждански** | **МО** | **PPDR**  **downlink** | **Широколентови мрежи**  **Downlink** | **МО** |
| **4 MHz** | **5 MHz** | **20 MHz**  **(4 блока по 5 MHz)** | **3 MHz** | **27 MHz** | **5 MHz** | **20 MHz**  **(4 блока по 5 MHz)** | **13 MHz** |

За да се подпомогне развитието на вътрешния пазар на електронни съобщения, за да се осигури достатъчен радиочестотен ресурс в обхват 700 МНz за наземни системи, позволяващи предоставянето на електронни съобщителни услуги и за да се осигурят гъвкави разпределения на останалата част от обхват 700 МНz, следва целият ползван от МО честотен ресурс в обхват 700 МНz да бъде освободен за граждански нужди и за нуждите на широколентовите PPDR мрежи.

**V. Нов честотен план за наземна цифрова телевизия в радиочестотна лента 470 - 694 МНz**

Радиочестотната лента 470 - 694 МНz е определена за съвместно ползване в Националния план за разпределение на радиочестотния спектър за граждански нужди и за национална сигурност.

Във връзка с необходимостта от осигуряване на хармонизирано използване на обхват 700 МНz за наземни системи, позволяващи предоставянето на електронни съобщителни услуги, защитения по План Женева 06 честотен ресурс се оптимизира, като мрежите за DVВ-Т в Европа се препланират само в лентите под 694 МНz, включващи телевизионни канали от 21 до 48 (общо 28 канала). С цел координиране на препланирания спектър за цифрова телевизия, България участва в работата на Южния форум за въвеждане на цифровия дивидент (SEDDIF).

България има защитени 21 телевизионни канали в цифровия План Женева 06, както от първи (обхват 800 МНz), така и от втори (обхват 700 МНz) цифров дивидент, което значително намалява честотния ресурс, който може да се използва за наземна цифрова телевизия в нашата страна. Особеност за България е, че 11, от оставащите 28 канала за наземна цифрова телевизия се ползват от МО. Предвид това, от записаните в План Женева 06 телевизионни канали под 694 МНz е планиран и координиран следния оптимален план, включващ 5 национални мрежи за наземно цифрово телевизионно радиоразпръскване и 18 регионални мрежи.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **LAYER** | **VIDIN** | **PLEVEN** | **RUSE** | **SHUMEN** | **VARNA** | **BURGAS** | **ST.ZAGORA** | **KARDJALI** | **PLOVDIV** | **SMOLYAN** | **SOFIA** | **BLAGOEVGRAD** | **PLOVDIV-city** | **VARNA-city** | **SOFIA-CITY** | **Strandja** |
| **1** | 45 | 29 | 27 | 24 | 29 | 42 | 34 | 26 | 35 | 34 | 23 | 33 | 33 | 26 | 21 | 27 |
| **2** | 26 | 24 | 26 | 41 | 35 | 32 | 31 | 45 | 43 | 38 | 26 | 29 | 27 | 32 | 27 |  |
| **3** | 30 | 41 | 48 | 39 | 27 | 30 | 47 | 21 | 39 | ***21*** | 36 | 45 |  | 39 | 24 | 21 |
| **4** | 46 | ***46*** | 21 | 28 | 22 | 48 | 22 | 29 | 32 | 28 | 47 | 46 |  | 45 | 41 | 29 |
| **5** | 32 | 40 | 45 | 40 | 33 | 44 | 37 | 44 | 30 | ***48*** | 48 | 25 |  | 46 | 32 |  |
|  |  | 38 |  | 38 | 43 | 25 | 23 | 48 | 25 | ***29*** | 34 | 31 |  |  | 35 |  |
|  |  | 22 |  |  |  |  | ***42*** | ***34*** | 24 | ***45*** | 40 | 42 |  |  | 39 |  |
|  |  |  |  |  |  |  | ***21*** | 42 | 41 | ***42*** | ***30*** | 28 |  |  | 43 |  |
|  |  |  |  |  |  |  |  |  | ***34*** |  |  |  |  |  |  |  |

В новия честотен план за наземна цифрова телевизия в радиочестотна лента 470 - 694 МНz са включени канали, използвани за национала сигурност от МО. За повечето от тях е постигнато съгласие за използване от наземната цифрова телевизия в определените зони на обслужване, след приемане на изменения в Националния план за разпределение на радиочестотния спектър.

Анализът на МО все още не предвижда освобождаване на телевизионни канали 22-ри за зона Плевен, 23-ти за зона Стара Загора и 38-ми за зони Плевен и Шумен.

За да се реализират всички канали от новия честотен план, посочени в таблицата, е необходимо телевизионни канали 22-ри за зона Плевен, 23-ти за зона Стара Загора и 38-ми за зони Плевен и Шумен да бъдат освободени от МО.

**VI. Параметрите и конфигурация на мрежите за наземна цифрова телевизия**

Действащите мрежи за наземна цифрова телевизия ще продължат да работят по технология DVB-T, с посочената конфигурация в Прана за въвеждане на наземно цифрово телевизионно радиоразпръскване (DVB-T) в Република България.

Във връзка със значителното намаляване на броя на каналите, които могат да се използват за наземна цифрова телевизия, на световно ниво се оптимизира ползването на обхват 470-694 МНz за телевизия. С оглед осигуряване на условия за излъчване на повече телевизионни програми чрез използване на по-малко честотен ресурс е целесъобразно да се въведат по-ефективни технологии (като DVВ-Т2) и конфигурации на мрежите, както и по-ефективни системи за кодиране.

С въвеждането на стандарта DVВ-Т2 на практика се постига по-ефективно използване на радиочестотния спектър. Този стандарт дава възможност да се излъчват повече програми с висока резолюция й високо качество на един канал отколкото по стандарта DVВ-Т.

Новите мрежи могат работят по технологията DVВ-Т2 при следната примерна системна конфигурация:

|  |  |
| --- | --- |
| Кодиран цифров поток | МРЕG-4 |
| Ширина на канала | 8МНz |
| Режим | 32 к extended |
| Защитен интервал | 1/8 |
| Кодово отношение | *2/3* |
| Модулация | 256 QАМ |
| Вероятност на покритие по място | 95% |
| Скорост на трансп. поток | 35 Мbps |

Съгласно доклад ЕВU Тесh 3348, представената примерна конфигурацията е подходяща за приемане на покрив при планиране на големи SFN зони. Конфигурацията се разглежда като най-подходяща в случаите, при които се увеличава зоната на обслужване (SFМ) за национални мрежи, с оглед избягване на интерференция в SFN мрежата.

Към настоящия момент не е проявен пазарен интерес от мултиплекс операторите за преминаване към стандарт DVВ-Т2.

**VII. Национален план и график („национална пътна карта") за изпълнение на задълженията по Решение (ЕС) 2017/899**

***1. Дейности по освобождаване на радиочестотен спектър в обхват 700 МНz., използван за наземна цифрова телевизия***

Към 31.12.2017 г. дейност по разпространение на наземна цифрова телевизия с национален обхват осъществява единствено „НУРТС ДИДЖИТЪЛ” ЕАД. Предприятието притежава разрешение за две мрежи, от които експлоатира само едната. Разпространява общо шест телевизионни програми.

В резултат на процеса по препланиране и координиране на новия план за цифрова телевизия част от каналите, предоставени на предприятието следва да бъдат заменени с други канали. Този процес ще изисква време за миграция на съществуващите мрежи в радиочестотна лента 470-694 МНz.

Няма да се налага промяна на канала, предоставен с разрешението за наземна цифрова телевизия за територията на град София, предвид това, че той не е от втори цифров дивидент.

Каналите, предоставени на „НУРТС ДИДЖИТЪЛ“ ЕАД, ще бъдат заменени с нови канали, както следва:

| **№** | **Име на зоната** | ***I-ва действаща мрежа (над 85 % покритие по население)*** | ***Ново разпределение на каналите за I-ва действаща мрежа (над 85 % покритие по население)*** | ***II-ра мрежа (над 95 % покритие по население)*** | ***Ново разпределение на каналите за II-ра мрежа (над 95 % покритие по население)*** |
| --- | --- | --- | --- | --- | --- |
| 1 | **Видин** | 32 | 45 | 49 | 32 |
| 2 | **Плевен** | 51 | 29 | 57 | 40 |
| 3 | **Русе** | 26 | 27 | 49 | 45 |
| 4 | **Шумен** | 28 | 24 | 40 | 40 |
| 5 | **Варна** | 22 | 29 | 29 | 33 |
| 6 | **Бургас** | 42 | 42 | 49 | 44 |
| 7 | **Стара Загора** | 22 | 34 | 37 | 37 |
| 8 | **Кърджали** | 26 | 26 | 42 | 44 |
| 9 | **Пловдив** | 25 | 35 | 35 | 30 |
| 10 | **Смолян** | 34 | 34 | 49 | 48 |
| 11 | **София** | 23 | 23 | 40 | 48 |
| 12 | **Благоевград** | 31 | 33 | 29 | 25 |

***2. Изменение на разрешението на НУРТС "ДИДЖИТЪЛ" ЕАД***

В срок до м. юни 2019 г. КРС следва да измени разрешението на НУРТС "ДИДЖИТЪЛ" ЕАД. В срок до май 2020 г. НУРТС "ДИДЖИТЪЛ" ЕАД трябва да започне излъчване на новитеканали.

***3. Изменение на Националния план за разпределение на радиочестотния спектър (НПРРЧС)***

За своевременно прилагане на разпоредбите на Решение (ЕС) 2017/899 в срок до януари 2020 г. следва да бъде изменен НПРРЧС, в който да бъде отразено преразпределението на радиочестотна лента 694 - 790 МНz по радиослужби, ползватели и приложения. Измененията на НПРРЧС следва да отразят новата, фактическа обстановка, осигуряваща ползването на обхват 700 МНz за наземни мрежи, позволяващи предоставяне на електронни съобщителни услуги.

**4. *Изменение на подзаконови актове, свързани с предоставянето за ползване на радиочестотна лента 470-790 МНz***

За осигуряване предоставянето на обхват 700 МНz за наземни мрежи, позволяващи предоставяне на електронни съобщителни услуги следва да се изменят следните подзаконови актове:

• Технически изисквания за работата на наземните мрежи, позволяващи предоставянето на електронни съобщителни услуги, в които се определят хармонизираните технически услови за използване на обхват 700 МНz, в съответствие с разпоредбите на Решение (ЕС) 2016/687;

• Тарифата на таксите, които се събират от КРС, в която да се определят таксите за предоставяне и ползване на радиочестотен ресурс от обхват 700 МНz;

• Техническите изисквания за работа на електронни съобщителни мрежи от радиослужба радиоразпръскване и съоръженията, свързани с тях.

Приемането и публикуването на изброените актове е свързано с измененията на Националния план за разпределение на радиочестотния спектър и следва да завърши до м. април 2020 г.

***5. Дейности по освобождаване на радиочестотен спектър в обхват 700 МНz, определен за национална сигурност***

Голяма част от радиочестотния спектър в обхват 700 МНz, определен за национална сигурност, се ползва от Министерството на отбраната. Според Министерството на отбраната освобождаването на обхват 700 МНz не може да се разглежда самостоятелно, а е обвързано с пълното освобождаване на обхват 800 МНz и радиочестотна лента 470 - 694 МНz. Според направените разчети, за целта са необходими около 1 392 100 282 лв. В сумата е включено:

• възстановяване на ресурса и модернизация на наличната авиационна техника, използваща радиочестотните ленти;

• придобиване на предвидените в проекта по развитие на СКС на БА - „Странджа-2" способности и изграждане на полевата част, работеща в радиочестотните ленти;

• наземна техника за летищата в радиочестотните ленти;

• финансиране на дейностите по въвеждане на „Техническо опознаване „свой-чужд” в режим 5“ по стандартите на НАТО, които работят радиочестотните ленти.

Посочените от Министерството на отбраната дейности трудно биха се осъществили в рамките на 2 - 3 годишен период, дори при осигуряване на финансиране. Според направените анализи, към 30.06.2020 г. е възможно частично да се освободи обхват 700 MHz, като се осигурят две дуплексни групи от по 20 MHz в ленти 703 – 723 MHz и 758 – 778 MHz, съгласно разпределението на честотните блокове в приложението на Решение (ЕС) 2016/687. По този начин от възможните шест дуплексни ленти от по 5 MHz, се освобождават четири. Допълнително е възможно да се предостави радиочестотен спектър от 2х5 MHz (698 - 703 MHz и 753 - 758 MHz) на Министерство на вътрешните работи за нуждите на PPDR.

По-нататъшната работа по освобождаване на обхвати 700 МНz, 800 МНz и радиочестотна лента 470 - 694 МНz е свързано с поетапно осигуряване на финансови средства за Министерството на отбраната, с които да се финансират дейностите по модернизация и хармонизиране използването на радиочестотния спектър, определен за наземни мрежи, позволяващи предоставяне на електронни съобщителни услуги.

***6. Стартиране на дейността по подготовка провеждането на състезателни процедури за предоставяне на радиочестотен спектър от обхват 700 МНz за наземните мрежи, позволяващи предоставянето на електронни съобщителни услуги.***

Предвид сроковете в Решение (ЕС) 2017/899 на Европейския парламент и на Съвета за използването на радиочестотна лента 470-790 МНz в Съюза дейността следва да започне към 30 юни 2020 г.

**7. *Други дейности***

С цел осигуряване на ефективно използване на наличния радиочестотен спектър в радиочестотна лента 470 - 694 МНz е необходимо до 2020 г. да се преразгледа обхвата на наложеното със Закона за радиото и телевизията „must-саггу“ задължение на мултиплекс операторите.

**Времеви график**

**за изпълнение на дейностите по предоставяне на радиочестотната лента 694 - 790 МНz за наземни системи, позволяващи предоставяне на безжични широколентови**

**електронни съобщителни услуги**

**„Националната пътна карта“**

|  |  |  |  |  |
| --- | --- | --- | --- | --- |
| № | Дейност | | Срок | Отговорно ведомство |
| 1. | | Изменение на разрешението на НУРТС „ДИДЖИТЪЛ“ ЕАД | 30.06.2019 г. | Комисия за регулиране на съобщенията |
| 2. | | Промяна на използваните от НУРТС „ДИДЖИТЪЛ” ЕАД телевизионни канали, в съответствие с изменението на разрешението | 30.05.2020 г. | НУРТС „ДИДЖИТЪЛ” ЕАД |
| 3. | | Изменение на Националния план за разпределение на радиочестотния спектър | 31.12.2019 г. | Министерство на транспорта, информационните технологии и съобщенията |
| 4. | | Изменение на подзаконови актове, свързани с предоставянето за ползване на радиочестотна лента 470 - 790 МНz | 30.04.2020 г. | Комисия за регулиране на съобщенията |
| 5. | | Стартиране на дейността по подготовка провеждането на състезателни процедури за предоставяне на радиочестотен спектър от обхват 700 МНz за наземните мрежи, позволяващи предоставянето на електронни съобщителни услуги | 30.06.2020 г. | Комисия за регулиране на съобщенията |
| 6. | | Освобождаване на радиочестотни ленти 753 - 758 МНz и 766 - 778 МНz от обхват 700 МНz | 30.05.2020 г. | Министерство на отбраната |
| 7. | | Предприемане на действия за освобождаване на обхвати 700 MHz, 800 MHz и радиочестотна лента 470 – 694 MHz | 31.12.2022 г. | Министерство на отбраната |